Johs. Poulsen (RV), 2009-02-03:
Fra Det Radikale Venstres side vil vi gerne sige tak til forespørgerne, fordi de har sat emnet den kollektive trafik i hovedstaden på dagsordenen.
For det at skabe bedre muligheder for, at den kollektive trafik fungerer så optimalt som muligt, indebærer naturligvis også, at man på den måde meget gerne skulle kunne afvikle noget af den individuelle trafik, specielt i biler, som er med til at give en lang række problemer i hovedstaden.
Når vi også hilser debatten velkommen, hænger det sammen med, at vi fra Det Radikale Venstres side vurderer hovedstadens betydning for Danmark og Danmarks økonomi som værende overordentlig stor.
Derfor er det bestemt ikke ligegyldigt, hvordan en infrastruktur i et hovedstadsområde er indrettet, hvordan mulighederne er for, at det er velfungerende.
De fleste af os ved, at god infrastruktur er en parameter for, at der er plads til økonomisk vækst og udvikling, og at det derfor også har betydning, at vi er i stand til at indrette os så klogt som muligt.
Det gælder sådan set, hvad enten det er trafikinfrastruktur til dem, der bor i København eller hovedstadsområdet, eller det gælder pendlere, som pendler frem og tilbage hver dag i arbejdssammenhæng, eller det gælder folk, som transporterer varer til hovedstadsområdet eller for den sags skyld varer derfra på ny.
Uanset hvilken tilgang det er til afvikling af trafik, er det medvirkende til at skabe vækst og udvikling, hvis vi indretter os så hensigtsmæssigt som overhovedet muligt.
Derfor synes vi, at det er et overordentlig vigtigt emne, der på den måde rejses.
Derfor lægger vi altså med andre ord fra Det Radikale Venstres side stærkt vægt på, at man har en hovedstad, der har en infrastruktur, som er god, og som er fremadrettet, og som er så optimal som muligt i forhold til de målsætninger, vi måtte have.
Og der er det jo ret let at konstatere, at der bestemt er ting, der kan gøres bedre fremadrettet på det felt.
Også derfor synes vi, at det er glædeligt, at vi i den aftale, vi har indgået i sidste uge, og som flere ordførere allerede har refereret til, jo netop med afsæt i sådan en tankegang forsøger at sætte brugerne, altså passagererne, eller hvad vi nu vil kalde dem, i centrum i den diskussion.
For os i Det Radikale Venstre er det i al fald sådan, at det netop er passagererne, brugerne, eller dem, der eventuelt måtte skulle transportere varer, som er afsættet for, hvordan vi indretter vores infrastruktur, og for, hvordan vi gør det bedst muligt, og måske ikke så meget et hensyn til hvilken administrativ instans, der beskæftiger sig med området, og hvem der træffer beslutninger om det.
Det er noget, der kommer i anden omgang, og det er noget, som må indrettes på en sådan måde, at det er med til at opfylde den vigtigste målsætning, nemlig at infrastrukturen er så optimal som overhovedet muligt.
Igen vil jeg der henvise til, som også andre ordførere har været inde på, at der i det forslag til vedtagelse, som vi er med til at fremsætte, lægges op til, at man netop med den her bruger- eller passagerindgangsvinkel får belyst, hvad mulighederne er fremadrettet.
Og jeg vil også sige til Enhedslistens hr. Per Clausen, som var inde på, at man ikke hermed forholder sig til løsningsforslag, at det er jeg ikke helt enig i.
For faktisk står der jo, at det skal belyses, hvordan man opnår en bedre koordinering mellem de enkelte kollektive trafiksystemer, så de supplerer hinanden bedst muligt til gavn for passagererne.
Og det at skulle belyse bedre muligheder betyder rent faktisk, at der kommer bud på, hvordan man kan indrette det med henblik på at gøre det bedre, hvis den mulighed er til stede.
Og det gætter vi da på forhånd på at der kunne være nogle muligheder for, og vi ser frem til at få den diskussion i trafikinfrastrukturforligskredsen, hvor jeg synes, at vi i al fald har et afsæt, der betyder, at der er vilje til at løse også den udfordring i fællesskab, så snart det er muligt.